ЩIэблэм зезыгъэузэщIхэр
Налшык дэт Къэрал киноконцерт гъэлъэгъуапIэм зэIущIэ гуапэ щекIуэкIащ егъэджакIуэ-гъэсакIуэхэмрэ ныбжьыщIэхэр гъуэгу захуэ тегъэувэным хуэлажьэ цIыхухэмрэ гъэлъэпIэным теухуауэ. «Сердце отдаю детям» дунейпсо дыщэ орденыр хуагъэфэщащ зи лэжьыгъэм хуэIэкIуэлъакIуэхэм, педагогикэ IэнатIэм хуэIэзэхэм, щIэблэр дахагъэмрэ гуапагъэмрэ емызэшыжу щIэзыпIыкIхэм.
КъБР-м щIыхь зиIэ и артист Къуэдз Iэбубэчыр зи художественнэ унафэщI «Макъамэ» пшынауэ гупым пшыхьыр къызэIуиха иужь, утыкум кърагъэблэгъащ гуфIэгъуэ зэIущIэр зытраухуахэр. Абыхэм дамыгъэ лъапIэр иратыжащ Дунейпсо Артийскэ комитетым и унафэщIым и къуэдзэ, Урысейм и Арткомитетым и къудамэу Кавказ Ищхъэрэм щыIэм и унафэщI Бейтыгъуэн Iэуесрэ Налшык къалэм и цIыхубзхэм я зэгухьэныгъэм и унафэщI Дыджэш Лидэрэ. Ягъэпажахэм ящыщщ Иуан Галинэ (Налшык и прогимназие №34-м и унафэщI), Щоджэн Ахьмэд (КооперацэмкIэ, экономикэмрэ правэмкIэ Белгород и университетым и къудамэу Налшык дэт институтым и унафэщI), Бажэ Дотий (Лэскэн район администрацэм и Iэтащхьэм и къуэдзэ), Къуэдз Iэбубэчыр (Сабий творчествэмкIэ унэм сабийхэм щIэныгъэ гуэдзэн етынымкIэ и егъэджакIуэ), Сэбаншы Светланэ (Арщыдан къуажэм дэт еджапIэ №1-м и унафэщI), Щоджэн Маринэрэ БищIо Мафурэрэ (Хьэтуей курытеджапIэм и егъэджакIуэхэр), Къуныжь Хьэчим (Щхьэлыкъуэ къуажэ администрацэм и Iэтащхьэ), нэгъуэщI куэди.
— Иджы етIуанэу Дунейпсо Артийскэ комитетым, зи къудамэхэр къэрал 35-м щыIэ IуэхущIапIэ иным, я цIэ къреIуэ зигури зи псэри ныбжьыщIэхэм я гъэсэныгъэм тезыухуа цIыхухэм, — жиIащ Бейтыгъуэным. — Гу зэрылъыфтащи, абыхэм яхэтщ егъэджакIуэхэр, щэнхабзэм, гъуазджэм, спортым я лэжьакIуэхэр. Шэч зыхэмылъыр зыщ: ахэр псори зэкъуегъэувэ сабийхэм щIэныгъэ егъэгъуэтыным, гъэсэным я къару псори зэрырахьэлIэм. Нобэрей зэIущIэм хуэдэхэр дунейм и къэрал куэдым щокIуэкI икIи си гуапэщ дамыгъэр зылъысхэм ди республикэм и къалэхэм, районхэм къыщыхагъэщхьэхукIа цIыхухэр зэрахэтыр. ДощIэ апхуэдэ гулъытэ зыхуэфащэхэр иджыри дызэримымащIэр, зэман дызыхуэкIуэм абыхэми ди Iэ зэралъэдгъэIэсынум яужь дитынущ.
Пщыхьэщхьэр ягъэдэхащ, абы кърихьэлIахэм я гукъыдэжыр къаIэтащ щапхъэ зытрах «Нарт шыр» (художественнэ унафэщIыр Урысейм щыпсэу лъэпкъхэм я артиадэм и лауреат Хьэщыкъуей Аллэщ), «Зори Кавказа» (художественнэ унафэщIыр КъБР-м щэнхабзэмкIэ щIыхь зиIэ и лэжьакIуэ Тхьэмокъуэ Мартинщ) сабий къэфакIуэ гупхэм, уэрэджыIакIуэ пщащэхэр зыхэт «Райские птички»-м, Музыкэ театрым и солисткэхэу Багъ Любэ, Батыр Мухьэдин, Ташло Алий, Мамбэт Мадинэ, Мэз Джульеттэ, Щоджэн Аминэ, Абхъазым и къэрал филармонием и «Гунда» макъамэ ансамблым хэт, бжьамияпщэ Чурей Дыжьын, КъБР-м и къэрал филармонием и уэрэджыIакIуэ Тхьэзэплъ Залинэ, Даур Иринэ, Кудаев Аскэр, Биев Аслъэн, Атмурзаев Елдар.
ИСТЭПАН Залинэ.
